CELEX: 32015R2015
Language: mt
Date: 2015-11-11 00:00:00
Title: Regolament ta' Implimentazzjoni tal-Kummissjoni (UE) 2015/2015 tal-11 ta' Novembru 2015 li jistabbilixxi standards tekniċi ta' implimentazzjoni dwar il-proċeduri biex jiġu eżaminati l-valutazzjonijiet esterni tal-kreditu skont id-Direttiva 2009/138/KE tal-Parlament Ewropew u tal-Kunsill (Test b'rilevanza għaż-ŻEE)

12.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 295/16
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/2015
   tal-11 ta' Novembru 2015
   li jistabbilixxi standards tekniċi ta' implimentazzjoni dwar il-proċeduri biex jiġu eżaminati l-valutazzjonijiet esterni tal-kreditu skont id-Direttiva 2009/138/KE tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2009/138/KE tal-Parlament Ewropew u tal-Kunsill tal-25 ta' Novembru 2009 dwar il-bidu u l-eżerċizzju tan-negozju tal-Assigurazzjoni u tar-Riassigurazzjoni (Solvibbilità II) (1), u b'mod partikolari r-raba' sottoparagrafu tal-Artikolu 44(4a) tagħha,
   Billi:
   
               (1)
            
            
               Il-valutazzjonijiet addizzjonali tal-adegwatezza tal-valutazzjonijiet esterni tal-kreditu msemmija fl-Artikolu 44(4a) tad-Direttiva 2009/138/KE għandhom jikkostitwixxu attività kritika u importanti bħala parti mis-sistema tal-ġestjoni tar-riskju, peress li dawn inaqqsu r-riskji relatati mal-kalkolu tal-provvedimenti tekniċi u r-Rekwiżit Kapitali tas-Solvenza.
            
         
               (2)
            
            
               L-aspetti proċedurali tal-valutazzjonijiet addizzjonali għandhom jiġu riflessi fil-politika dwar il-ġestjoni tar-riskju tal-impriżi tal-assigurazzjoni u tar-riassigurazzjoni msemmija fl-Artikolu 41(3) tad-Direttiva 2009/138/KE, peress li l-valutazzjonijiet addizzjonali huma parti mis-sistema tal-ġestjoni tar-riskju.
            
         
               (3)
            
            
               In-natura, l-iskala u l-kumplessità tal-operat tal-impriżi ta' assigurazzjoni u ta' riassigurazzjoni għandhom jitqiesu meta dawn l-impriżi jinkludu l-aspetti proċedurali tal-valutazzjonijiet addizzjonali fil-politika tagħhom dwar il-ġestjoni tar-riskju u jiddokumentaw ir-riżultati tal-valutazzjonijiet addizzjonali u l-mod li bih jitwettqu dawk il-valutazzjonijiet.
            
         
               (4)
            
            
               Dan ir-Regolament huwa bbażat fuq l-abbozz tal-istandards tekniċi ta' implimentazzjoni sottomess mill-Awtorità Ewropea tal-Assigurazzjoni u l-Pensjonijiet tax-Xogħol lill-Kummissjoni.
            
         
               (5)
            
            
               L-Awtorità Ewropea tal-Assigurazzjoni u l-Pensjonijiet tax-Xogħol wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqu huwa bbażat dan ir-Regolament, analizzat il-kosti u l-benefiċċji potenzjali relatati u talbet l-opinjoni tal-Grupp tal-Partijiet Ikkonċernati tal-Assigurazzjoni u tar-Riassigurazzjoni stabbilit f'konformità mal-Artikolu 37 tar-Regolament tal-Parlament Ewropew u tal-Kunsill (UE) Nru 1094/2010 (2),
            
         ADOTTAT DAN IR-REGOLAMENT:
   Artikolu 1
   Politika dwar il-ġestjoni tar-riskju
   Għall-finijiet tal-eżami tal-adegwatezza tal-valutazzjonijiet esterni tal-kreditu użati fil-kalkolu tal-provvedimenti tekniċi u r-Rekwiżit Kapitali tas-Solvenza permezz ta' valutazzjonijiet addizzjonali msemmija fl-Artikolu 44(4a) tad-Direttiva 2009/138/KE, l-impriżi tal-assigurazzjoni u tar-riassigurazzjoni għandhom jinkludu dawn li ġejjin fil-politika tagħhom dwar il-ġestjoni tar-riskju:
   
               (a)
            
            
               il-kamp ta' applikazzjoni u l-frekwenza tal-valutazzjonijiet addizzjonali;
            
         
               (b)
            
            
               il-mod li bih jitwettqu l-valutazzjonijiet addizzjonali, inklużi s-suppożizzjonijiet li fuqhom huma bbażati;
            
         
               (c)
            
            
               il-frekwenza tar-reviżjoni regolari tal-valutazzjonijiet addizzjonali u l-kundizzjonijiet li jeħtieġu analiżi ad hoc tal-valutazzjonijiet addizzjonali.
            
         Artikolu 2
   Kompiti tal-funzjoni ta' ġestjoni tar-riskju
   L-impriżi tal-assigurazzjoni u tar-riassigurazzjoni għandhom jiżguraw li l-funzjoni tal-ġestjoni tar-riskju tkopri l-valutazzjonijiet addizzjonali f'konformità mal-politika tal-immaniġġjar tar-riskju msemmija fl-Artikolu 1 u debitament iqisu r-riżultati tal-evalwazzjonijiet addizzjonali fil-kalkolu tad-dispożizzjonijiet tekniċi u r-Rekwiżit Kapitali tas-Solvenza.
   Artikolu 3
   Informazzjoni użata għall-valutazzjonijiet addizzjonali
   Meta jwettqu l-valutazzjonijiet addizzjonali, l-impriżi tal-assigurazzjoni u tar-riassigurazzjoni għandhom jużaw informazzjoni li tkun ġejja minn sorsi affidabbli li huma aġġornati.
   Artikolu 4
   Reviżjoni ta' valutazzjonijiet addizzjonali
   1.   Skont l-Artikolu 41(3) tad-Direttiva 2009/138/KE, l-impriżi tal-assigurazzjoni u tar-riassigurazzjoni għandhom jirrevedu l-valutazzjonijiet addizzjonali tagħhom mill-inqas kull sena.
   2.   L-impriżi tal-assigurazzjoni u tar-riassigurazzjoni għandhom jirrevedu wkoll il-valutazzjonijiet addizzjonali fuq bażi ad hoc, kull meta sseħħ xi waħda mill-kundizzjonijiet skont l-Artikolu 1(c) jew jekk is-suppożizzjonijiet li fuqhom huma bbażati dawk l-evalwazzjonijiet ma jibqgħux validi.
   Artikolu 5
   Dokumentazzjoni
   L-impriżi tal-assigurazzjoni u tar-riassigurazzjoni għandhom jiddokumentaw dawn li ġejjin:
   
               (a)
            
            
               il-mod li bih jitwettqu l-valutazzjonijiet addizzjonali u r-riżultati ta' dawn il-valutazzjonijiet;
            
         
               (b)
            
            
               kemm huma meqjusa r-riżultati tal-valutazzjonijiet addizzjonali fil-kalkolu tad-dispożizzjonijiet tekniċi u r-Rekwiżit Kapitali tas-Solvenza.
            
         Artikolu 6
   Dħul fis-seħħ
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' Novembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 335, 17.12.2009, p. 1.
   
      (2)  Ir-Regolament (UE) Nru 1094/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), u li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (ĠU L 331, 15.12.2010, p. 48).